Paramedikus sterf kort ná terugkoms van TurkyePaul Herbst word onthou as ‘n “gerespekteerde en toegewyde leier in die nooddienstebedryf”. (Foto: Barry Bowditch Photography/Facebook) ŉ Toegewyde reddingswerker en paramedikus is dood kort nadat hy na Suid-Afrika teruggekeer het ná ŉ reddingsending in Turkye. Die nooddiens Medi Response het Paul Herbst se dood in ŉ kort verklaring bevestig. Herbst was die direkteur en woordvoerder van Media Response in KwaZulu-Natal. “Ons is hartseer om te hoor van die dood van Paul Herbst. Hy was ŉ gerespekteerde en toegewyde leier in die nooddienstebedryf,” lui die verklaring. “Sy passie om ander te help was duidelik in die werk wat hy elke dag gedoen het en hy was bekend vir sy onwrikbare toewyding om mense in nood te help.” Die oorsaak van sy skielike dood is nie in hierdie stadium bekend gemaak nie. Medi Response het egter ŉ beroep op die publiek gedoen om Herbst se familie en vriende se privaatheid te respekteer terwyl hulle sy dood verwerk. Herbst is vroeër vandeesmaand saam met ŉ span Suid-Afrikaanse reddingswerkers onder die vaandel van Gift of the Givers in Turkye ontplooi om hulp te verleen ná ŉ verwoestende aardbewing in die gebied. Herbst het verlede week nog aan Maroela Media vertel van die reddingspogings wat in Turkye geskied. Hy het die afgelope naweek saam met sy span weer in die land aangekom. Medi Response sê die nuus van sy dood is ŉ geweldige slag vir die nooddiensgemeenskap “en sy afwesigheid sal deur almal gevoel word wat hom geken het”. “Terwyl ons treur oor sy heengaan is dit belangrik om die ongelooflike bydraes wat hy gemaak het en die ontelbare lewens wat hy langs die pad aangeraak het te onthou.” Paul Herbst het die afgelope naweek teruggekeer van Turkye. (Foto: Facebook) Huldeblyke stroom intussen in oor Herbst se onbaatsugtige dade en goeie hart. “Paul, dankie dat jy altyd daar was vir ons. Jy was ŉ man wat baie beteken het vir so baie mense. Jy het vertroosting gebring wanneer daar pyn was, moed wanneer daar vrees was, hoop wanneer daar wanhoop was en ŉ aanraking wat met sagmoedigheid, geduld en liefde gevul was,” skryf ŉ vriend van Herbst op Facebook. Herbst se tannie, Lara West, het ook op Facebook haar hartseer oor sy heengaan geopper. “Hoekom is jou lewe so kort geknip. Hoekom is jy van ons weggeneem. Jy was bedoel om vir altyd hier te wees. Ek is stukkend. Dit voel nie werklik nie,” skryf sy. “Jy was so ŉ steunpilaar vir almal wat jy aangeraak het. Ek is lief vir jou.” Verskeie nooddienste het ook reeds hul medelye met Herbst se geliefdes betoon. Herbst word oorleef deur sy vrou, Linda, en seuns.